અમદાવાદ- આગામી વિધાનસભા ચૂંટણીને લઇ પક્ષપ્રચાર માટે રાહુલ ગાંધીના બીજા તબક્કાના ત્રિદિવસીય પ્રવાસના બીજા દિવસે અકોટામાં રાહુલ ગાંધીએ આરએસએસ શાખામાં મહિલાઓ અંગે કરેલા નિવેદને હોબાળો મચાવ્યો છે. કોંગ્રેસ ઉપાધ્યક્ષ રાહુલ ગાંધીએ ભાજપ અને આરએસએસ મહિલા સશક્તિકરણ મુદદ્દે ભેદભાવ કરે છે તેવો આરોપ મૂક્યો હતો. અકોટામાં એક કાર્યક્રમમાં તેમણે જણાવ્યું કે “ભાજપનું મુખ્ય સંગઠન આરએસએસ છે. કેટલી મહિલાઓ હશે આરએસએસમાં ? ક્યારેય શાખામાં મહિલાઓને જોઇ છે શોર્ટ્સમાં ? તેઓની વિચારધારા છે કે મહિલા જ્યાં સુધી ચૂપ રહે અને બોલે નહીં ત્યાં સુધી જ સારી છે. જેવું મહિલાએ મોં ખોલ્યું તેને ચૂપ કરો.અમારો પક્ષ સત્તામાં આવ્યો તો મહિલા સશક્તિકરણ પર ધ્યાન કેન્દ્રિત કરાશે.”